钦定古今图书集成/理学汇编/文学典/第089卷 > 张枢
## 钦定古今图书集成/理学汇编/文学典/第089卷 > 张枢

按《元史杜本传》：张枢子长者，婺之金华人，亦屡征不
起。枢幼聪慧，外家潘氏蓄书数万卷，枢尽取而读之，
过目辄不忘。既长，肆笔成章，顷刻数千言，有问以古
今沿革，政治得失，宇宙之分合，礼乐之兴废，以至帝
号官名、岁月先后，历历如指诸掌。其为文，务推明经
史，以扶翼教道。尤长于纪事，尝取三国时事，撰《汉本
纪列传》，附以《魏吴载记》，为《续后汉书》七十三卷。临川
危素称其“立义精密，可备劝讲。”朝廷取其书，寘宣文
阁，浙东部使者交荐之，前后章凡九上。至正三年，命
儒臣纂修辽、金、宋三史，右丞相脱脱以监修国史领
都总裁，辟枢本府长史，力辞不拜。七年，申命史臣纂
修本朝后妃、功臣传，复以翰林修撰、儒林郎、同知制
诰兼国史院编修官召枢，俾与讨论，复避不就，使者
强之行，至杭州，固辞而归。尝著《春秋三传归一义》三
十卷，《刊定三国志》六十五卷，《林下窃议》《曲江张公年
谱》各一卷，《弊帚编》若干卷。至正八年卒，时年五十有
七。